Netop som forhandlingerne om regeringens skatteudspil nærmer sig slutspurten, går de tre store aktører på pensionsområdet ud med en fælles kritik af pensionsdelen af skattereformen.

Det er lønmodtagerne i LO, arbejdsgiverne i Dansk Arbejdsgiverforening (DA) og pensionsselskabernes organisation Forsikring og Pension, der opfordrer regeringen til at give sit udspil en ekstra tur i maskinrummet.

For op mod en million danskere kan det ikke svare sig at betale til pensionen de sidste år, før de stopper på arbejdsmarkedet.

– Det er et problem, vi har kendt til i mange, mange år, og nu er der faktisk en mulighed for at få løst det - og få løst det ordentligt. Regeringen kommer med en del af løsningen, vi kommer med, hvad vi synes samlet set er en bedre løsning, siger Jacob Holbraad, administrerende direktør i DA.

Jeg tager det naturligvis alvorligt, når man får en henvendelse fra de her tre parter. Kristian Jensen (V), finansminister

Problemet er, at mange danskeres private pension kan blive så høj, at de bliver trukket i offentlige ydelser som boligydelse, ældrecheck og pensionstillæg. For nogle i lav- og mellemindkomstgruppen kan den mekanisme medføre en reel marginalskat på langt over 100 procent.

Det er et stort og voksende samfundsøkonomisk problem, som regeringen gerne vil løse.

– Jeg holder fast i, at vores grundmodel er den rigtige. Men vi kigger selvfølgelig på, om vores model skal tilpasses nogle af de kritikpunkter, der er blevet rejst, siger finansminister Kristian Jensen (V).

En del af løsningen blev aftalt i forårets pensionsaftale med Dansk Folkeparti.

Næste skridt er et højere pensionsfradrag, som er en del af regeringens udspil til skattereform.

Fradrag rammer skævt

Det er det fradrag, som LO, DA og Forsikring og Pension kritiserer for ikke at være målrettet nok. Regeringen vil indføre et nyt pensionsfradrag for indbetalinger mellem 16.000 og 87.000 kroner. Problemet er imidlertid, at fradraget først begynder ved 16.000 kroner, lyder det fra både LO og DA.

- For en HK'er, for en SOSU-assistent og for en lagerassistent skal det kunne betale sig at spare op til pensionen. Det skal være klart mere målrettet, og så skal man sørge for, at det er dem, der ikke betaler topskat, der får glæde af det her, siger LO's formand, Lizette Riisgaard.

For alle med mere end 15 år tilbage på arbejdsmarkedet skal fradraget være på 15 procent. Men i de sidste 15 år skal fradraget være på 30 procent. Det svarer til en maksimal skattelettelse på 5.500 kroner om året.

Læs også : To millioner risikerer straf for at spare op til pension

Kritikerne foreslår, at fradraget skal gælde alle indbetalinger op til 65.000 kroner.

Til gengæld skal det kun gives til dem, der har mellem 15 og 16 år tilbage på arbejdsmarkedet. I de år vil den maksimale skattelettelse være på 9.800 kroner.

Altså en model, som giver mere til dem med de laveste lønninger og dermed pensionsindbetalinger, og som er målrettet til de år i arbejdslivet, hvor problemet er relevant.

– Vi kan sørge for, at vi reelt fjerner problemet for de grupper, det handler om, i stedet for at bruge pengene på en masse personer, som i realiteten ikke har noget særligt problem. Så koncentrerer vi det om de lav- og mellemindkomstgrupper, som det her handler om, siger Per Bremer Rasmussen, administrerende direktør i Forsikring og Pension.

Funktionæren og kassedamen

Det afgørende for de tre organisationer er, at deres model i højere grad end regeringens løser udfordringen med den meget høje reelle beskatning af pensionsindbetalingerne. Det såkaldte samspilsproblem.

Beregninger fra Forsikring og Pension viser, at med regeringens udspil vil en kassedame have en realbeskatning på 82,3 procent. Med kritikernes udspil ryger den ned på 33 procent.

Læs også : Seniorer sparer op til statskassen og ikke til sig selv

Regnestykkerne viser også, at mens regeringens model skattemæssigt er bedre for funktionæren end for kassedamen, er det omvendt med kritikernes forslag.

Finansminister Kristian Jensen (V) tager kritikken alvorligt.

– Jeg tager det naturligvis alvorligt, når man får en henvendelse fra de her tre parter. Det er parter, der er utrolig vigtige for hele vores pensionsopsparing, og derfor skal vi også lave en model, som vi kan stå på mål for.